Je to už pár rokov, čo Hanka robila so svojím otcom rozhovor exkluzívne pre EMMU. Ako dcéra sa ho pýtala aj na veci, ktoré o ňom ľudia nevedeli a Milan Lasica, s humorom sebe vlastným, nemal problémy na jej otázky odpovedať. V rozhovore ho oslovovala tatuško a preberala s ním rôzne témy. Napríklad aj starobu. " Ak starý človek tvrdí, že staroba je úžasná, netreba mu veriť. Na starobe nie je nič exkluzívne, nič, kvôli čomu by sa oplatilo zostarnúť. Rozhodujúce však je, že starobe sa človek nevyhne, ak, pravda, neumrie mladý. Ale to sa chce málokomu. Takže neostáva nič iné, ako nájsť si ,,starobný program", nepodliehať depresiám a tešiť sa zo všetkého z čoho sa tešiť dá," vyjadril sa vtedy Milan Lasica, ale dodal, že aj v tomto veku sa na niečo tešiť dá.